6.

tuletab meelde Euroopa Parlamendi Ühendkuningriigiga seotud küsimuste koordineerimisrühma ja fraktsioonide juhtide 11. septembri 2020. aasta avaldust ning võtab teadmiseks, et Ühendkuningriik on väljaastumislepingule allakirjutanuna õiguslikult kohustatud selle sätteid täielikult rakendama ja järgima, ning kiidab heaks Ühendkuningriigi siseturuseadusest selles esinenud lepingut rikkuvate sätete väljavõtmise; mõistab hukka Ühendkuningriigi hiljutised ühepoolsed meetmed, mille eesmärk on väljaastumislepingut rikkudes pikendada seda ajavahemikku, mille jooksul ei pea Suurbritanniast Põhja-Iirimaale eksporditavate kõikide loomsete saaduste saadetiste puhul esitama veterinaarsertifikaati, pakkide saatmise korral ei pea esitama tollideklaratsiooni ning tehakse erand ELi reeglitest, mis keelavad pinnast siseturule sisse vedada, ja lemmikloomapasside alastest reeglitest; on seisukohal, et need meetmed kujutavad endast tõsist ohtu ühtse turu terviklikkusele; kordab, et kõik sellised otsused tuleb asjaomaste ühisorganite kaudu ühiselt kokku leppida; kutsub Ühendkuningriigi valitsust tungivalt üles tegutsema heas usus ja rakendama viivitamata ja täielikult nende lepingute tingimusi, millele ta on alla kirjutanud, tuginedes usaldusväärsele ja kõikehõlmavale ajakavale, mis on kehtestatud koos Euroopa Komisjoniga vastavalt väljaastumislepingu kohasele heas usus tegutsemise kohustusele; kutsub sellega seoses komisjoni üles jätkama jõuliselt Ühendkuningriigi vastu suunatud rikkumismenetlust, mis algatati 15. märtsil 2021 Iirimaa ja Põhja-Iirimaa protokolli artikli 12 lõike 4 alusel; tuletab meelde, et väljaastumislepingu kohase vaidluste lahendamise menetluse tulemuse jätkuv täitmata jätmine võib kaasa tuua ka kaubandus- ja koostöölepinguga kehtestatud kohustuste peatamise, sealhulgas turulepääsu enneolematu taseme piiramise; on sellega seoses seisukohal, et kaubandus- ja koostöölepingu ratifitseerimine tugevdab ELi rakendusvahendeid, mida saab kasutada väljaastumislepingu puhul; tuletab meelde, et väljaastumislepingu täielik ja nõuetekohane järgimine ja rakendamine on keskse tähtsusega, et saaks kaitsta kodanike õigusi ja rahuprotsessi ning vältida ranget piirikontrolli Iirimaa saarel, kaitsta siseturu terviklikkust ja tagada, et Ühendkuningriik maksab õiglase osa talle ELi liikmeks oleku ajal ja pärast seda kogunenud kohustistest, ning seetõttu on jätkuvalt tegu ELi ja Ühendkuningriigi suhete edasise arengu olulise eeltingimusega; rõhutab hea usu olulisust ja sellest tingitud vajadust usalduse ja usaldusväärsuse järele; tuletab meelde, et Iirimaa ja Põhja-Iirimaa protokolli sõnastus ja artikkel 16 annavad edasi väga habrast ja tundlikku poliitilist tasakaalu; rõhutab, et ettepanekuid või tegusid, mis võiksid seda tasakaalu muuta, ei tohiks teha kergekäeliselt või ilma kummagi poolega eelnevalt nõuetekohaselt konsulteerimata; rõhutab Põhja-Iirimaa ainulaadset olukorda ja protokollis Põhja-Iirimaa assambleele antud rolli, sealhulgas seda, et assamblee nõusolek on nõutav protokolli jätkuvaks kohaldamiseks nelja aasta pärast; peab vajalikuks, et jätkuks tõhustatud dialoog poliitiliste esindajate ja kodanikuühiskonna vahel, sealhulgas Põhja-Iirimaa esindajatega Iirimaa ja Põhja-Iirimaa protokolli kõigi aspektide ja laiemalt Põhja-Iirimaa rahuprotsessi üle; on sügavalt mures hiljutiste pingete pärast Põhja-Iirimaal ning tuletab meelde, et EL on suure reede kokkuleppe täitmise üks peamisi järelevalvajaid ja on kindlalt otsustanud seda kaitsta;